J. Blanár, poslanec: (2005-09-22):
Vážený pán predsedajúci, vážené kolegyne, kolegovia, dovoľte, aby som v mene skupiny poslancov predložil návrh zákona, ktorým sa mení a dopĺňa zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon). Samotný zákon, ktorý máte pod parlamentnou tlačou 1281, sa zaoberá katastrom a nadväzujúcimi zákonmi, ktorý upravuje jednotlivé časti tak, aby boli pre obce, mestá, samosprávy, to znamená samosprávne kraje, prijateľnejšie úkony, ktoré sú nutné, aby boli urobené v súvislosti s investičnými aktivitami. Sprístupnením katastrálneho portálu širokej verejnosti by sa značne zjednodušil prístup k informáciám pre fyzické a právnické osoby, ktoré hľadajú len informatívne údaje o nehnuteľnostiach a ich vlastníkoch. Bezplatným zverejnením údajov katastra nehnuteľností na internete dôjde k skvalitneniu údajov základne, k zlepšeniu transparentnosti majetkových vzťahov, k zníženiu korupčného prostredia, k zvýšeniu kreditu Slovenskej republiky v zahraničí a zníženiu záťaže správ katastra a Geodetického a kartografického ústavu pri poskytovaní informácií. Toto je jedna z častí, ktorú rieši táto novela. Ide o to, aby sme odstránili všetky pochybnosti, aj súvisiace napríklad s našim mandátom, keďže musíme predkladať majetkové priznanie, všetci ústavní činitelia, nie je problém, aby takýmto spôsobom si občania mohli preveriť to, čo je deklarované nami, ústavnými činiteľmi, a čo je v skutočnosti na katastri uvedené. Novelizáciou zákona o správnych poplatkoch sa navrhuje oslobodiť od niektorých poplatkov vyššie územné celky, mestá, obce a právnické osoby s ich majetkovou účasťou v prípade, ak ide o úkony na účely usporiadania vlastníckych práv k pozemkom, ktoré sú podľa územného plánu určené pre investície. Ide napríklad o poplatky za výpis z katastra nehnuteľností alebo za návrh na začatie konania o povolení vkladu práva k nehnuteľnosti do katastra nehnuteľností. Predmetná úprava sa navrhuje najmä s cieľom podpory investícií v jednotlivých regiónoch Slovenskej republiky a uľahčuje usporiadanie vlastníckych vzťahov k pozemkom, ktoré sú určené na investičné projekty. Vážené kolegyne, kolegovia, iste uznáte, že táto časť je veľmi dôležitá. Každý, kto čo len trošičku sa zaoberal touto oblasťou, vie, že vysporiadať dnes pozemky, ktoré majú niekoľkonásobné vlastníctvo, keď chcete dať sceliť nejakú parcelu, ktorá by mohla byť určená napríklad aj pre niektorého zo strategických investorov, ktorí by chceli rozšíriť pracovné príležitosti, tak je to veľká záťaž nielen finančná pre samosprávu, pokiaľ sa tým zaoberá, ale, samozrejme, je to záťaž aj pre samotný kataster. Vážené dámy, vážení páni, predmetom novelizácie zákona o správnych poplatkoch je ďalej zníženie výšky správnych poplatkov za vydanie výpisu z katastra nehnuteľností a ďalších poplatkov. Poplatok za výpis z katastra nehnuteľností sa navrhuje znížiť z pôvodných 250 Sk na 100 Sk. Ďalej sa navrhuje povinnosť správy katastra vrátiť polovicu základného poplatku v prípade, ak nedodrží zákonnú lehotu 30 dní na rozhodnutie o návrhu na začatie konania o povolení vkladu vlastníckych práv k nehnuteľnosti. Ak my na jednej strane takýmto spôsobom chceme odbremeniť kataster, tak myslíme si, že nie je problém, aby kataster mal takúto podmienku, a nemyslíme si, že by ju nemohol splniť. Je to predovšetkým krok v prospech občana, v prospech samosprávy ako takej, pretože štátna správa má slúžiť občanovi a samospráve. Súčasne sa navrhuje vypustiť vydávanie výpisov z katastra nehnuteľností, ktoré nie sú verejnými listinami. Osvedčenia štátneho orgánu by mali byť bez ohľadu na zaplatené správne poplatky určené pre právne úkony. Súčasná prax pre vyhotovovanie výpisov na právne úkony a na informatívne účely je nelogická, pretože potvrdenie štátneho orgánu by malo byť vždy vierohodné pre všetky inštitúcie, fyzické a právnické osoby, ktoré ho potrebujú k realizácii právnych úkonov. Zákon č. 725/2004 Z. z., ktorým sa novelizuje zákon č. 145/1995 Z. z. o správnych poplatkoch v znení neskorších predpisov, určuje poplatok za urýchlený vklad v sume 8 000 Sk, zvýšený príjem štátneho rozpočtu nebol zahrnutý v štátnom rozpočte na rok 2005 a ďalšie. Návrh zákona bude mať vplyv na štátny rozpočet. Na rok 2006 sa predpokladajú fixné výdavky v súvislosti s prípravou informačného systému vo výške asi odhadovaných 42 mil. Sk. Ročné výdavky na prevádzku informačného systému predstavujú asi 3 mil. Výpadok príjmovej časti štátneho rozpočtu na rok 2006 a nasledujúce v súvislosti so zmenou niektorých poplatkov predstavuje 75 mil. Sk. Čiže výpadok vo výške 105 mil. korún je spôsobený navrátením výšky urýchľovacieho poplatku do pôvodnej výšky a to je 5 000 Sk pred jeho zmenou poslaneckým pozmeňujúcim návrhom, ktorý sa stal účinným od 1. 1. 2005. Zvýšený príjem nemal byť v zákone o štátnom rozpočte zahrnutý. Vážené dámy, vážení páni, návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, čiže nie je tam žiadna prekážka pre to, aby sme tento zákon podporili. Prihováram sa teda za všetkých starostov, za všetkých primátorov, za všetkých predstaviteľov samosprávnych krajov, aby sme umožnili takýmto spôsobom urýchliť prípravu na rozvoj investičných aktivít, na rozvoj turistického ruchu, aby bolo viacej pracovných príležitostí, a určite nám všetkým záleží na tom. Čiže ešte raz vás chcem požiadať o podporu tohto zákona, aby bol postúpený do druhého čítania. Ďakujem pekne za pozornosť.